Sport - Laerskool Magalieskruin
Sport aangebied in Gallieland
Gallie gees is groot!
Die Atletiekseisoen skop af in Januarie-maand met 'n Huissport-byeenkoms. Leerders word verdeel in 3 spanne naamlik – Oranje; Groen en Witspan. Leerders wat nie deel is van die atletiekspan nie, kry geleentheid om op die paviljoen te sing en mee te ding vir die Geesbeker. Ons neem deel aan vriendskaplike byeenkomste om die Gallie-atlete voor te berei vir die Cluster, Distrik en Gauteng-Noord byeenkomste.
Laerskool Magalieskruin streef daarna om elke seun tot sy volle potensiaal te ontwikkel as 'n rugbyspeler. As deel van die A-Bond, streef ons daarna om goeie kompetisie te wees en ons stempel af te druk. U kan verseker wees van top gehalte afrigting en ondersteuning van onderwysers sowel as ouers. Ons as skool vat hande saam met ons ouers om die seuns se potensiaal optimaal te ontwikkel. Ons neem elke jaar deel aan die gesogte Wildeklawer toernooi wat in Kimberley plaasvind. Daar word skouers geskuur met bekende skole soos Grey College en Paarl Gimnasium. U seun sal blootstelling kry op die hoogste vlak van Laerskole rugby. Laerskool Magalieskruin bied O/6 tot O/8 bulletjierugby aan wat spelers ontwikkel van 'n bulletjie tot 'n BUL!
– Junior spanne: o/7 leerders speel vir die o/9C span.
– Die o/8 leerders speel vir die o/9B span. Beide die spanne speel reeds op 'n standaard krieketveld en kry van 'n vroeë ouderdom af blootstelling. Die o/9, o/10 en o/11 spanne vorm ook deel van die skool se Junior spanne.
– Die skool se Senior spanne bestaan uit O/12A en O/13A.
By Laerskool Magalieskruin streef ons daarna om die netbalvaardighede van elke deelnemende dogter te bevorder. Aangesien netbal die grootste sport vir dogters by ons skool is, doen ons alles in ons vermoë om op 'n baie vroeë staduim reeds die basiese vaardighede vir elke dogter aan te leer. Elke afrigter voldoen aan hoë kwalifikasies wat jaarliks verbeter word. U dogter is in goeie hande tydens elke seisoen.
Laerskool Magalieskruin het dalk nie 'n swembad nie, maar het 'n "sopnat" swemspan! Elke Oktober maand heers daar groot opgewondenheid in Gallieland vir ons Interhuis swemgala. Die hele skool word uitgenooi vir 'n jaarlikse interhuis-gala waar almal die geleentheid gebied word om deel te neem en sodoende die kans te staan om deel te word van die skool se swemspan. Swemmers wat nie by privaat klubs aangesluit is nie, word die geleentheid gebied om by Just Swim te oefen. In die vierde kwartaal is ons besig om te kompeteer teen ander skole. Aan die begin van elke jaar aanvaar ons uitnodigings om vriendskaplik deel te neem vir goeie sportmangees.
Die skaakoefeninge vind op Maandae plaas. Die skaakuitdunne vir die ligaspanne vind plaas in die eerste kwartaal tydens 'n skaaktoernooi. Dit is baie belangrik dat alle voornemende skaakspelers aan hierdie skaaktoernooi sal deelneem. Die ligawedstryde vind plaas gedurende die tweede kwartaal. Indien daar ouers is wat bereid is om te help met afrigting of net raad wil gee, is u welkom om ons te kontak.
By Gallieland is die hokkie bobaas. Al ons afrigters is goed opgelei en deel 'n liefde en passie vir die sport. Ons poog om die dogters goed voor te berei sodat hulle met uitstekende vaardighede en kennis van die spel, hokkie in die hoërskool kan aandurf. Ons het tans 10 Minihokkie-spanne en 8 Liga-spanne wat ons skool se naam hoog hou op die hokkieveld